C 285/12
DA
Den Europæiske Unions Tidende
14.8.2023
(27)
Activision Blizzard giver ikke sine spil licens til streamingtjenester til cloud-spil på tidspunktet for afgørelsen.
Kommissionen mener imidlertid, primært på grundlag af Activision Blizzards interne dokumenter, at Activision Blizzard uden transaktionen efter al sandsynlighed ville være begyndt at give sine spil licens til streamingtjenester til cloud-spil, navnlig dem, der er baseret på en »buy-to-play«-forretningsmodel (dvs. de platforme, der giver brugerne mulighed for at streame spil, som de allerede har købt fra en digital butik).
(28)
I betragtning af ovenstående finder Kommissionen, at Microsoft vil være i stand til at gennemføre en vellykket afskærmningsstrategi over for konkurrerende streamingtjenester til cloud-spil ved at gøre Game Pass Ultimate til den eneste streamingtjeneste til cloud-spil, der udbyder Activision Blizzards spil.
Kommissionen finder, at Activision Blizzards spil er et vigtigt input til streamingtjenester til cloud-spil, og at Activision Blizzard derfor har en stærk markedsposition inden for udvikling og udgivelse af konsolspil.
Kommissionen bemærker, at parternes samlede markedsandel efter indtægter i 2022 inden for udvikling og udgivelse af konsol- og PC-spil er under tærsklen på 30 %.
Parternes andel er imidlertid højere i visse snævrere segmenter, navnlig når der fokuseres på genrer såsom rollespil i EØS og skydespil på verdensplan, og når man ser på andre parametre såsom månedlige aktive brugere eller spilletid.
I den forbindelse er rollespil og skydespil særligt engagerende og populære, og Activision Blizzard udbyder nogle af de mest succesfulde spil inden for disse genrer, såsom Call of Duty og World of Warcraft.
(29)
Efter transaktionen vil Microsoft have teknisk og kontraktmæssig mulighed for ikke at give adgang til Activision Blizzards spil fra konkurrerende streamingtjenester til cloud-spil og udelukkende frigive dem til streaming via Game Pass Ultimate.
I dette tilfælde vil konkurrerende streamingtjenester til cloud-spil ikke have rettidige og effektive modstrategier.
Dette skyldes først og fremmest, at et stort katalog af populært indhold er afgørende for deres evne til at konkurrere, og PC- og konsolspil fra andre udgivere ville ikke være et tilfredsstillende alternativ til at opbygge et katalog af spil, der er tilstrækkelige til, at tredjeparters cloud-spiltjenester kan konkurrere med Game Pass Ultimate, hvis sidstnævnte udbyder Activision Blizzards spil med eksklusivitet.
(30)
Kommissionen mener også, at Microsoft ville have et incitament til at afskærme konkurrerende distributører af PCog konsolspil via streamingtjenester til cloud-spil.
Dette skyldes først og fremmest, at en afskærmningsstrategi i betragtning af Activision Blizzards spils store popularitet ville øge antallet af spillere, der bruger Game Pass Ultimates streamingfunktion til cloud-spil.
En sådan stigning ville efter al sandsynlighed være betydelig, også takket være Microsofts aktiviteter, der bl.a. kombinerer streamingtjenester til cloud-spil, abonnementstjenester og PC’er med styresystemet Windows.
Kommissionen mener, at tabene som følge af en sådan afskærmningsstrategi vil være begrænsede i forhold til gevinsterne.
(31)
Endelig mener Kommissionen, at virkningerne af en afskærmningsstrategi på konkurrencen inden for distribution af PC- og konsolspil ville være betydelige.
Cloud-spil er en stigende tendens og forventes at blive en vigtig distributi­ onskanal, og en afskærmningsstrategi vil lægge hindringer i vejen for indtrængning eller ekspansion af konkurrerende streamingtjenester til cloud-spil, som generelt ikke er vertikalt integrerede og vil være afhængige af et mindre antal uafhængige udgivere.
Selv om cloud-spil ikke udgør en stor andel sammenlignet med det samlede marked, forventes det også at vokse betragteligt, og det er en vigtig kilde til innovation.
(32)
Kommissionen mener derfor, at transaktionen vil hæmme den effektive konkurrence betydeligt på markedet for distribution af PC- og konsolspil som følge af, at den fusionerede enhed ikke giver adgang til Activision Blizzards spil fra konkurrerende streamingtjenester til cloud-spil.
4.3.
Konglomeratvirkninger
(33)
Transaktionen giver anledning til konglomeratforhold mellem Activision Blizzards spil og Microsofts udbud af PC’er med styresystemet Windows.
Mere specifikt mener Kommissionen på grundlag af resultaterne af markedsunder­ søgelsen, at Microsoft efter transaktionen vil være i stand til at afskærme konkurrerende udbydere af operativsystemer til PC’er ved at knytte streaming af Activision Blizzards PC- og konsolspil til Windows.